Kevin Saar

Kevin Saar (sündinud 15. jaanuaril 1995 Kuressaares) on eesti võrkpallur. Alates 2018. aastast on teda periooditi kaasatud Eesti võrkpallikoondisse ning hooajast 2025/26 mängib ta Aserbaidžaani meistriliiga klubis Ordu VK.
Sportlaskarjäär.
Noorteklassid.
Saar hakkas võrkpalliga tegelema Saaremaa Spordikoolis, kus ta põhiliseks treeneriks oli Toomas Jasmin. Osaleti omavanuste Eesti meistri- ja karikavõistlustel ning Balti meistrivõistlustel, mis korduvalt võideti.
Saar kuulus aastatel 2010–2014 Eesti noormeestekoondisse (sündinud 1995. aastal ja hiljem), kelle treeneriteks olid Toomas Jasmin ja Marko Mett. Koondisega osaleti U18 ja U20 EM-valikturniiridel, kuid finaalturniirile ei jõutud. Osaleti ka teistel rahvusvahelistel turniiridel, millest võideti 2013. aastal Soomes toimunud turniir. Saar täitis algusaastatel koondise kapteni rolli.
Eesti võrkpallikoondis.
2018. aastal kutsuti Saar esimest korda Eesti võrkpallikoondise juurde B-koondise koosseisu ning ta sai mänguaega väiksematel turniiridel, kuid A-koondise koosseisu ei pääsenud. Ta debüütmäng (B-)koondises oli 2018. aasta juunis Tallinnas toimunud rahvusvahelisel turniiril Tallinn International Volleyball Cup, kus jäädi nelja meeskonna konkurentsis kolmandaks. 2019. aasta alguses kuulus ta EM-valikturniiril esimest korda Eesti võrkpallikoondise A-koondise koosseisu. Euroopa liigas on ta esindanud Eestit kolmel turniiril (2019, 2022 ja 2024). Euroopa meistrivõistluste finaalturniiril pole ta siiani koondisse mahtunud.
Klubivõrkpall.
Hooajal 2013/14 mängis Saar Danpower Võru/Noortekoondises, kui võistkonnaga osaleti Eesti meistrivõistlustel ja Schenker Liigas, kuid säravamad tulemused jäid saavutamata. Samal hooajal esindas ta ka Rakvere võrkpalliklubi.
Hooajal 2014/15 mängis ta Rakvere võrkpalliklubi ridades. Klubi osales Eesti meistri- ja karikavõistlustel ning Schenker Liigas, kuid medalitele ei jõutud. Järgneval hooajal (2015/16) klubis jõuti Eesti karikavõistlustel teisele kohale, Saja Liigas neljandale ja Eesti meistrivõistlustel kolmandale kohale. Saar oli meeskonnas põhimängijate hulgas. Ta jätkas meeskonnas ka uuel hooajal (2016/17), kui suudeti mõneti üllatuslikult võita Credit24 Meistriliiga. Saar oli meeskonna kindel põhimängija.
Hooajaks 2017/18 vahetas ta Eestis klubi ning liitus Pärnu võrkpalliklubiga. Eesti karikavõistlustel jõuti poolfinaali, Credit24 Meistriliigas saadi teine ja Eesti meistrivõistlustel kolmas koht. Klubi osales ka CEV Challenge Cupil, kus jõuti 1/8 finaali.
Hooajaks 2018/19 teenis Saar esimese välislepingu, siirdudes Šveitsi meistriiiga klubisse Luzerni Volley, kus ta kandis ka võistkonna kapteni rolli. Ta hooaja algus oli küll resultatiivne, kuid klubi alustas hooaega kahe kaotusega, mis tekitas meeskonna sees sisetüli, mille tagajärjel lahkus üks nurgaründajatest. Šveitsi karikavõistlustel medalimängu ei jõutud. Šveitsi meistriliigas jõuti küll pronksimängudele, kuid kaotati seerias kaks mängu ning saadi lõpuks neljas koht. Kevin oli kogu Šveitsi meistriliigas hooaja paremuselt teine punktikütt ja meeskonna üks rünnakuliidreid.
Hooajaks 2019/20 siirdus ta Prantsusmaa esiliigaklubisse Saint-Quentin Volley. Seoses koroonapandeemiaga jäid kohad liigas välja mängimata. Saarel oli meeskonnas tihe konkurents kahe teise nurgaründajaga kahe põhikoha eest ning sai hooaja lõikes soovitust vähem mänguaega.
Hooajal 2020/21 mängis ta Küprose meistriliiga klubis APOEL Nicosia. Klubi osales Küprose karika- ja meistrivõistlustel, kuid medalimängudesse ei sekkutud. Saar oli võistkonna rünnakuliider.
Hooajaks 2021/22 naasis Saar Eestisse ning liitus TelTechi võrkpalliklubiga. Klubi osales CEV Challenge Cupil ning jõudis seal veerandfinaali; Credit24 Meistriliigas saadi teine ja Eesti meistrivõistlustel kolmas koht. Kevin oli üks meeskonna põhimängijatest ning valiti Credit24 Meistriliiga kahe parima nurgaründaja hulka.
Hooajaks 2022/23 suundus ta taas välismaale ning liitus Türgi meistriliiga klubiga Altekma. Saar oli meeskonna üks põhinurgaründajatest, kuid meeskonna kehvade üldiste tulemuste tõttu vajati muudatust ning lõpetati omavaheline koostöö. Hooaja teises pooles sai temast esimene eestlane, kes on mänginud Bahreini meistriliigas, kui ta liitus Bahreini klubiga Al Najma. Bahreini meistrivõistlustel saadi teine koht ning Bahreini karikavõistlustel langeti konkurentsist poolfinaalis. Saar oli kindlalt üks meeskonna põhimängijatest.
Hooajal 2023/24 esindas ta Argentina meistriliiga klubi UPCN San Juan Voley. Hooaja alguses saadi Argentina superkarikavõistlustel teine koht. Argentina meistriliiga põhiturniir lõpetati teisena, kuid "play-off" faasis kaotati poolfinaal mängudega 1:2 ning saadi liigas kolmas koht. Saar sai läbi hooaja palju mänguaega ning oli üks meeskonna resultatiivseimatest mängijatest.
Hooajaks 2024/25 liitus ta Hollandi meisterklubiga Orion Stars. Hooaja alguses võideti Hollandi superkarikas. CEV Meistrite liigas jõuti viimasesse eelringi, kuid alagrupiturniirile ei kvalifitseerutud. Seejärel jätkati mängimist CEV Cupil, kus jäädi pidama 1/16 finaali. Hollandi meistrivõistlustel oldi aasta lõpus teisel kohal ning Hollandi karikavõistlustel jõutud poolfinaali, kui Saar otsustas aasta viimastel päevadel klubist lahkuda vähese mänguaja tõttu. Ta liitus Itaalia esiliiga klubiga Evolution Green Aversa, kes hoidis sel ajal Itaalia esiliigas neljandat kohta. Itaalia esiliiga lõpetati 6. kohaga ning Itaalia esiliiga karikavõistlustel jäädi pidama poolfinaali. Ka selles klubis täitis Saar pigem vahetusmängija rolli.
Saavutused.
Balti liiga
Riikide meistrivõistlused
Riikide karikavõistlused
Individuaalsed auhinnad
Isiklikku.
Aastatel 2010–2014 õppis Saar Audentese Spordigümnaasiumis. Ta noorem vend on eesti võrk- ja jalgpallur Alari Saar.